Ak chcete mať vaše nastavenia uložené, môžete sa prihlásiť
15. kapitola
Ježiš - vínny kmeň
1Ja som pravý vínny kmeň a môj Otec je vinohradník.2Každú ratolesť na mne, ktorá neprináša ovocie, odrezáva, a každú, ktorá prináša ovocie, čistí, aby prinášala viac ovocia.3Vy ste už čistí pre slovo, ktoré som vám hovoril.4Zostaňte vo mne a ja vo vás. Ako ani ratolesť nemôže prinášať ovocie sama zo seba, len ak ostáva na vínnom kmeni, tak ani vy, len ak zostávate vo mne.5Ja som vínny kmeň a vy ste ratolesti. Kto zostáva vo mne a ja v ňom, ten prináša veľa ovocia, pretože bezo mňa nič nemôžete činiť.6Ak niekto nezostáva vo mne, vyhodia ho ako (odlomenú) ratolesť, a uschne; také zozbierajú, uvrhnú na oheň a zhoria;7ak zostávate vo mne a moje slová zostávajú vo vás, proste, čo chcete, a stane sa vám.8Tým sa oslavuje môj Otec, keď prinášate veľa ovocia a stanete sa mi učeníkmi.9Ako mňa miloval Otec, aj ja som miloval vás; zostaňte v mojej láske.10Ak zachováte moje prikázania, zostanete v mojej láske, ako ja som zachoval prikázania svojho Otca a zostávam v Jeho láske.11Toto som vám hovoril, aby moja radosť bola vo vás a vaša radosť aby bola úplná.12To je moje prikázanie, aby ste sa vzájomne milovali, ako som vás ja miloval.13Nikto nemôže väčšmi milovať, ako keď život položí za svojich priateľov.14Vy ste moji priatelia, ak konáte, čo vám prikazujem;15nenazývam vás viac sluhami, pretože sluha nevie, čo robí jeho pán. Nazval som vás priateľmi, pretože všetko som vám oznámil, čo som počul od svojho Otca.16Nie vy ste si mňa vyvolili, ale ja som si vyvolil vás a ustanovil som vás, aby ste šli a prinášali ovocie a vaše ovocie aby zostávalo, tak, aby vám Otec dal, čokoľvek by ste v mojom mene prosili od Neho.17Prikazujem vám, aby ste sa milovali.
Nenávisť sveta
18Ak vás svet nenávidí, vedzte, že mňa skôr nenávidel ako vás.19Keby ste boli zo sveta, svet by miloval, čo je jeho; ale že nie ste zo sveta, lež ja som si vás vyvolil zo sveta, preto vás svet nenávidí.20Rozpomeňte sa na slovo, ktoré som vám hovoril: Nie je sluha väčší ako jeho pán. Keď prenasledovali mňa, budú prenasledovať aj vás; keď striehli na moje slovo, striehnuť budú aj na vaše.21Ale to všetko budú proti vám robiť pre moje meno, pretože nepoznajú Toho, ktorý ma poslal.22Keby som nebol prišiel a nebol im hovoril, nemali by hriech, ale teraz nemajú výhovorku pre svoj hriech.23Kto mňa nenávidí, nenávidí aj môjho Otca.24Keby som nebol činil skutky medzi nimi, aké nikto iný nečinil, nemali by hriech. Ale teraz aj videli, a predsa nenávideli aj mňa, aj môjho Otca.25A (to bolo preto), aby sa naplnilo slovo, napísané v ich zákone: Nenávideli ma bez príčiny.26Keď však príde Radca, ktorého vám ja pošlem od Otca, bude svedčiť o mne,27a aj vy budete svedčiť, pretože ste od počiatku so mnou.